**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο «Ο περί Μετονομασίας της Υπηρεσίας Μεταλλείων του Υπουργείου Γεωργίας, Αγροτικής Ανάπτυξης και Περιβάλλοντος Νόμος του 2022»**

**Παρόντες:**

|  |  |
| --- | --- |
| Γιαννάκης Γαβριήλ, πρόεδρος | Χρίστος Ορφανίδης |
| Ανδρέας Πασιουρτίδης | Παύλος Μυλωνάς |
| Βαλεντίνος Φακοντής | Λίνος Παπαγιάννης |
| Χαράλαμπος Πάζαρος | Χαράλαμπος Θεοπέμπτου |

Η Κοινοβουλευτική Επιτροπή Γεωργίας και Φυσικών Πόρων εξέτασε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 25 Απριλίου, καθώς και στις 7, την 21η και στις 28 Νοεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι της Υπηρεσίας Μεταλλείων του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, της συνδικαλιστικής οργάνωσης «Παγκύπρια Συντεχνία Δημοσίων Υπαλλήλων» (ΠΑΣΥΔΥ), του Συνδέσμου Γεωλόγων και Μεταλλειολόγων Κύπρου, του Παγκύπριου Συνδέσμου Σκυροποιών και της αγροτικής οργάνωσης «ΕΚΑ». Η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), η Παγκύπρια Συντεχνία ΙΣΟΤΗΤΑ, και οι αγροτικές οργανώσεις «Νέα Αγροτική Κίνηση», «Παναγροτικός Σύνδεσμος» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι, κατ’ εξαίρεσιν της συνήθους διαδικασίας συζήτησης, το νομοσχέδιο εξετάστηκε από την επιτροπή κατά προτεραιότητα σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων για λόγους που επιβάλλονται από τον σκοπό του. Ειδικότερα, για τη συζήτηση του νομοσχεδίου ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός του νόμου που προτείνεται είναι η θέσπιση νομοθεσίας, ώστε να μετονομαστεί η Υπηρεσία Μεταλλείων του Υπουργείου Γεωργίας, Αγροτικής Ανάπτυξης και Περιβάλλοντος σε Υπηρεσία Μεταλλείων και Λατομείων.

Επιπρόσθετα, το υπό εξέταση νομοσχέδιο προβλέπει ότι η εν λόγω υπηρεσία θα αποτελεί την αρμόδια αρχή για την εφαρμογή του περί Ρύθμισης Μεταλλείων και Λατομείων Νόμου και του περί Εκρηκτικών Υλών Νόμου, αλλά και τον σύμβουλο του κράτους σε τεχνικά θέματα που σχετίζονται τόσο με τον ορυκτό πλούτο όσο και με τη διασφάλιση αειφόρου διαχείρισης των ορυκτών πόρων του κράτους.

Ειδικότερα, σύμφωνα με τα στοιχεία που κατατέθηκαν ενώπιον της επιτροπής από τον προϊστάμενο της Υπηρεσίας Μεταλλείων του Υπουργείου Γεωργίας, Αγροτικής Ανάπτυξης και Περιβάλλοντος, η μετονομασία της εν λόγω υπηρεσίας επιβάλλεται, ώστε αυτή να ανταποκρίνεται στις δραστηριότητές της οι οποίες τα τελευταία χρόνια αφορούν κυρίως τη λατομική βιομηχανία. Παράλληλα, ο ίδιος εκπρόσωπος ενημέρωσε την επιτροπή ότι η Υπηρεσία Μεταλλείων παλαιότερα αποτελούσε Τμήμα του Υπουργείου Ενέργειας, Εμπορίου και Βιομηχανίας, ωστόσο στη συνέχεια μεταφέρθηκε στο Υπουργείο Γεωργίας, Αγροτικής Ανάπτυξης και Περιβάλλοντος ως υπηρεσία αυτού. Τέλος, αναφέρθηκε στα προβλήματα στελέχωσης που αντιμετωπίζει η υπηρεσία, την ανάγκη αναδιάρθρωσης, καθώς και την ανάγκη δημιουργίας επαρχιακών γραφείων, ώστε να καταστούν αποτελεσματικότερες οι επιθεωρήσεις που οφείλει να διεξάγει η υπηρεσία.

Οι εκπρόσωποι της ΠΑΣΥΔΥ, ο εκπρόσωπος του Συνδέσμου Γεωλόγων και Μεταλλειολόγων, καθώς και ο Παγκύπριος Σύνδεσμος Σκυροποιών συμφώνησαν με τις πρόνοιες του νομοσχεδίου, διευκρινίζοντας ότι η προτεινόμενη μετονομασία της υπηρεσίας σε Υπηρεσία Μεταλλείων και Λατομείων αντικατοπτρίζει τις δραστηριότητές της, αφού μεγάλο μέρος αυτών αφορά τα λατομεία. Ωστόσο, οι ίδιοι επισήμαναν ότι επιβάλλεται η περαιτέρω στελέχωση της υπηρεσίας με νέες θέσεις, η αναβάθμισή της σε Τμήμα, καθώς και η δημιουργία επαρχιακών γραφείων, ώστε να καταστεί αποτελεσματικότερο το έργο της. Επιπρόσθετα, σημείωσαν ότι με την περαιτέρω στελέχωση και αναδιάρθρωση της εν λόγω υπηρεσίας θα ενισχυθεί πρωτίστως ο εποπτικός της ρόλος αναφορικά με τις επιθεωρήσεις μεταλλευτικών μισθώσεων, την έκδοση και την επιθεώρηση ερευνητικών αδειών, καθώς και τη λήψη των απαραίτητων μέτρων σε περίπτωση παράνομων λατομήσεων, με απώτερο στόχο την προστασία του περιβάλλοντος.

Στο στάδιο της περαιτέρω εξέτασης του νομοσχεδίου ο προϊστάμενος της Υπηρεσίας Μεταλλείων ενημέρωσε την επιτροπή ότι έχει τροχοδρομηθεί η αναδιάρθρωση της υπηρεσίας και έχουν συμπεριληφθεί στον ετήσιο κρατικό προϋπολογισμό για το έτος 2024 δέκα (10) νέες θέσεις στην Υπηρεσία Μεταλλείων, αναβάθμιση της θέσης του Προϊσταμένου της υπηρεσίας σε Διευθυντή, καθώς και αναβάθμιση της θέσης Τεχνικού σε Τεχνικό Μηχανικό. Επίσης, ανέφερε ότι μελετάται η δημιουργία και στελέχωση επαρχιακών γραφείων της υπηρεσίας ως ήταν το αίτημα αυτής.

Σημειώνεται ότι η εκπρόσωπος της Νομικής Υπηρεσίας, απαντώντας σε ερώτημα μελών της επιτροπής κατά πόσο για σκοπούς ασφάλειας δικαίου θα ήταν ορθό να τροποποιηθούν παράλληλα και οι επιμέρους νόμοι στους οποίους γίνεται αναφορά με το νομοσχέδιο, ώστε να αναφέρεται σε αυτούς ότι η Υπηρεσία Μεταλλείων και Λατομείων καθίσταται αρμόδια αρχή, εισηγήθηκε όπως παραμείνει η εν λόγω πρόνοια στο υπό εξέταση νομοσχέδιο και εξεταστεί σε κατοπινό στάδιο η ανάγκη τροποποίησης των νόμων αυτών.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της και αφού επέφερε στο κείμενο του νομοσχεδίου τις απαραίτητες νομοτεχνικές βελτιώσεις, αποφάσισε, κατά πλειοψηφία του προέδρου της και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις, του Δημοκρατικού Συναγερμού και του Δημοκρατικού Κόμματος, καθώς και του μέλους της βουλευτή του Εθνικού Λαϊκού Μετώπου, να εισηγηθεί στην ολομέλεια του σώματος την ψήφιση του νομοσχεδίου σε νόμο.

Το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

5 Δεκεμβρίου 2023

Αρ. Φακ.: 23.01.063.241-2022

ΚλΧ/ΠΧ΄Ν/ΓΧ